**Halmashauri yatoa jumla ya shilingi M. 35 mikopo ya Wanawake na Vijana**

Jumla ya Shilingi M. 35,810,000 imetolewa na Halmashauri ya Manispaa ya Musoma ikiwa ni mikopo ya wanawake na vijana katika robo ya kwanza 2017/2018 ambapo Tsh. 23,810,000 ni marejesho ya mikopo ya nyuma na Tsh. 12,000,000 ikiwa ni mchango wa Halmashauri katika robo hii.

Katika robo ya pili ya mwaka 2016/2017 halmashauri ilitoa kiasi cha M.35,810,000 kwa vikundi vya wanawake na vijana ambapo vikundi vya wanawake vilipewa Tsh.26,000,000 na kurejesha Tsh.22,219,600 na vikundi vya vijana vilipewa Tsh. 9,810,000 na kurejesha Tsh.3,810,000.

Tathmini ndogo ya marejesho ya mikopo hiyo yanaonesha kuwa vikundi vya wanawake vinafanya vizuri ukilinganisha na vikundi vya vijana katika uchukuaji na urejeshaji wa mikopo.

Awali akimkaribbisha Mstahiki Meya wa Manispaa ya Musoma, Mkurugenzi wa Manispaa Bi.Fidelica Myovella alitoa maelezo ya vikundi vitakavyopata mkopo kuwa vikundi vya wanawake ni 29 vyenye wanachama 105 na vikundi vya vijana ni 8 vyenye wanachama 80.

”Halmashauri imeendelea kutekeleza maelekezo ya Serikali kwa vitendo kwa Kutenga asilimia 10 ya mapato yake ya ndani kwa ajili ya mikopo ya wanawake na vijana ili kutimiza azma ya Serikali ya kuwawezesha wanawake na vijana kiuchumi” Alisema Bi. Myovella.

Bi. Myovella alisisitiza kuwa utoaji wa mikopo ya wanawake na vijana itakuwa endelevu ikiwa tu walengwa wataheshimu masharti ya mikopo hiyo kwa kurejesha na kusaidia vikundi vingine kunufaika pia.

Kwa upande wake Mstahiki Meya Mhe. William Gumbo alitoa rai kwa vikundi vyote kuzingatia urejeshaji wa mikopo pamoja na umuhimu wa kujiunga na Mfuko wa Afya ya jamii (CHF) ili kuongeza ufanisi katika harakati za kujiletea maendeleo.

Aidha, Mhe. Gumbo aliwaomba waufaika wote wa mikopo kuwa chachu ya kucangia miradi mbbalimbali ya maendeleo ikiwa pamoja na ujenzi wa vyumba vya madarasa unaoendelea hivi sasa.

Akihutubia hadhara ya vikundi vya wanawake na vijana Mkuu wa Wilaya Mhe. Dr. Vincent Naano aliwaeleza kuwa nchi hii ni ya vijana na akina mama ndiyo maana Serikali kwa kulitambua hilo iliagiza asilimia 10 ya mapato ya Halmashauri nchini yatumike kwa mikopo inayolenga makundi hayo.

Mhe Naano aliendelea kueleza kuwa mikopo hiyo kwa wanawake itasaidia kuboresha mahitaji yao na watoto pamoja na kupunguza uhalifu kwa vijana.”Ukimpatia fedha ni hakika fedha hiyo itakwenda nyumbani kwa ajili ya kugharimia mahitaji ya familia, kitu ambacho ni cha pekee sana kwa wanawake” alisisitiza.

Mhe. Naano vilevile aliwataka wanufaika wa mikopo inayotolewa na Halmashauri kutoa ushirikiano kwa Halmashauri kwa kutoa kodi na ushuru mbalimbali zinazotokana na shughuli zao.

Mwisho Mhe. Naano aliitaka Halmashauri kuboresha maeneo la Free Park na Saanane ili kutoa fursa kwa wafanyabiashara hasa wanawake kupata mahali salama pa kufanyia biashara ili walipe kodi ya Serikali.